Ľ. Jahnátek, minister hospodárstva SR: (2008-09-11):
Energetickú stabilitu vnímam ako energetickú bezpečnosť vo vzťahu k zabezpečeniu spoľahlivej dodávky energie a prístupu k energetickým zdrojom a palivám v požadovanom množstve a kvalite a za spravodlivé ceny. Energetická bezpečnosť a teda aj stabilita závisí od bezpečnosti dodávok energie, ako aj od technickej bezpečnosti energetických zariadení. Nemožno ju chápať izolovane, pretože na globálnom energetickom trhu nie je spojená len s domácimi a medzinárodnými dodávkami, ale aj so spoľahlivosťou obchodných partnerov. Otázku energetickej sebestačnosti vnímam z dvoch hľadísk. Prvým je energetická sebestačnosť ako-taká, čo je pre Slovensko ťažkou otázkou, nakoľko, ako som už spomenul, je Slovensko takmer absolútne závislé od dovozu energetických zdrojov. Inou je otázka zabezpečenia sebestačnosti Slovenska vo výrobe elektriny, čo je aj zámerom vlády Slovenskej republiky. Dôležitosť energetickej bezpečnosti si vláda uvedomuje, a preto sa v programovom vyhlásení zaviazala vypracovať Stratégiu energetickej bezpečnosti Slovenskej republiky. Uvedený materiál, ktorý vypracovalo ministerstvo hospodárstva, už od roku 2007 prebieha schvaľovacím procesom. Tento dôležitý materiál plánujem predložiť na rokovanie vlády v priebehu tohto mesiaca. Cieľom stratégie energetickej bezpečnosti Slovenska je dosiahnuť konkurencieschopnú energetiku zabezpečujúcu bezpečnú, spoľahlivú a efektívnu dodávku všetkých foriem energie za prijateľné ceny s prihliadnutím na ochranu odberateľa, ochranu životného prostredia, trvalo udržateľný rozvoj, bezpečnosť a zásobovanie a technickú bezpečnosť. Zámerom je, aby Slovenská republika minimalizovala negatívne dopady v závislosti od životne dôležitých surovinových zdrojov prostredníctvom znižovania energetickej a surovinovej náročnosti ekonomiky dostupnou diverzifikáciou týchto zdrojov, dostatkom diverzifikovaných zdrojov elektriny lokalizovaných na území Slovenskej republiky, vyšším využitím nízkouhlíkových zdrojov na výrobu elektriny, ekologickým využívaním prírodných zdrojov a bezpečnou prevádzkou energetických sústav a sietí. Jediným významným domácim neobnoviteľným zdrojom je hnedé uhlie. Vzhľadom na charakter trhu s uhlím a možnosť diverzifikácie jeho zdrojov a dopravy sa neočakávajú žiadne riziká z dôvodu prerušenia dodávok ani v budúcnosti. Vo vzťahu k rope a plynu v dodávkach, v ktorých je Slovensko takmer úplne závislé od dovozu zo zahraničia, je prioritne potrebné zabezpečiť možnosť diverzifikácie zdrojov, ako aj diverzifikácie dopravných ciest. Taktiež je dôležité vybudovať dostatočné rezervy a núdzové zásoby pre prípad výpadku týchto zdrojov. Najzložitejšia situácia je v zabezpečení dodávok elektriny. Do roku 2030 má byť vyradených zhruba 3 850 MW elektrických výkonov, vrátane oboch blokov jadrovej elektrárne V1, pričom do roku 2015 bude vyradených asi 2 050 MW elektrických výkonov. Aj za predpokladu realizácie všetkých opatrení smerujúcich k znižovaniu energetickej náročnosti ministerstvo hospodárstva predpokladá, že priemerný ročný nárast spotreby elektriny v referenčnom scenári bude vo výške 1,6 %. Najdôležitejším problémom, ktorý je však potrebné riešiť, je deficit sebestačnosti Slovenskej republiky vo výrobe elektriny práve po roku 2008, po odstavení druhého bloku Jadrovej elektrárne V1 v Jaslovských Bohuniciach. Prechodný deficit medzi spotrebou a výrobou elektriny bude nutné riešiť prijatím opatrení zameraných na zníženie jej spotreby, jej nákupom zo zahraničia najmä z Ukrajiny a z Českej republiky, ale najmä prijatím opatrení na zvýšenie výkonu už existujúcich výrobných zariadení. Riešením je predovšetkým výstavba nových zdrojov, vrátane dobudovania tretieho a štvrtého bloku Jadrovej elektrárne v Mochovciach, ako aj rekonštrukcia a modernizácia už existujúcich zdrojov. Vážený pán poslanec, z pohľadu zabezpečenia cieľov energetickej bezpečnosti a energetickej stability je dôležité plnenie stanovených priorít. Medzi tieto priority patrí: pokračovať vo využívaní jadrovej energetiky, efektívne využívať domáce energetické zdroje, zvýšiť využívanie obnoviteľných zdrojov energie... (Vystúpenie prerušené vstupom pani podpredsedníčky NR SR A. Belousovovej.)